Beurtkrag: ‘Eskom skuld die publiek antwoorde’Argieffoto Die DA het Donderdagaand in ŉ sterk bewoorde verklaring sy misnoeë uitgespreek met die feit dat Fase 1-beurtkrag ingestel is. “Dit is ontstellend om die minste te sê,” het Natasha Mazonne, die DA se skaduminister van openbare ondernemings, gesê. Mazonne het gesê duidelik het Eskom se wintergereedheidsplan gefaal. “Eskom moet dringend die publiek toespreek oor hoekom die beurtkrag nou nodig is, watter sabotasie plaasgevind het en waar, asook of beurtkrag nou weereens die norm gaan word.” Mazonne meen selfs dat die huidige situasie waarin die land hom bevind ŉ direkte resultaat van staatskaping is. “Die ANC het vir jare toegelaat dat sy makkers en Guptas die lewensbloed uit die staatsentiteite suig.” Sy beweer die finansiering vir dié entiteite is gesteel vir die persoonlike gewin van diegene wat politieke verbintenisse het. Sy meen betrekkings met reusesalarisse is uitgedeel aan mense sonder ervaring en nou betaal Suid-Afrikaners dubbel en dwars daarvoor. “By Eskom het die staatskapingmonster hom só dik geëet hy wil bars. Die kragvoorsiener het ŉ reuseskuldlas en te veel werknemers wat hy nie kan bekostig nie – en heeltyd gaan die prys van elektrisiteit op en gewone Suid-Afrikaners kan dit nie bekostig nie. Suid-Afrikaners moet die las van die ANC se mislukkings dra, die koste van petrol, kos en vervoer verhoog merkbaar, en die daaglikse gesukkel net om te oorleef raak al moeiliker.” Mazonne meen Suid-Afrikaners sal in 2019 ŉ geleentheid hê om vir ŉ party te stem wat al bewyse kon lewer dat hy Suid-Afrikaners se lewe verbeter. Maroela Media het vroeër berig Fase 1-beurtkrag sal tot 21:00 Vrydag ook ingestel word, aangesien die nasionale kragnetwerk steeds nie herstel het ná Donderdag se protesoptrede nie. Khulu Phasiwe, woordvoerder van Eskom, het gesê die kragvoorsiener was genoodsaak om beurtkrag vanaf 11:30 in te stel aangesien sy kragopwekkingseenhede voortdurend uitskop. “Voorvalle van intimidasie en sabotasie gaan vandag weer voort by Eskom se kragsentrales. Hierdie voorvalle bedreig die bestendigheid van ons kragvoorsiening,” het Phasiwe gesê. Die kragvoorsiener het ook laat hoor dat beurtkrag oor die naweek hoogs waarskynlik is.